Title: ข้อบัญญัติองค์การบริหารส่วนตำบลหนองไทร เรื่อง จำนวนพื้นที่ที่ได้รับลดหย่อนไม่ต้องเสียภาษีบำรุงท้องที่ พ.ศ. 2551

ข้อบัญญัติองค์การบริหารส่วนตำบลหนองไทร

ข้อบัญญัติองค์การบริหารส่วนตำบลหนองไทร
เรื่อง
จำนวนพื้นที่ที่ได้รับลดหย่อนไม่ต้องเสียภาษีบำรุงท้องที่
พ.ศ.
๒๕๕๑

โดยเป็นการสมควรให้มีข้อบัญญัติองค์การบริหารส่วนตำบลหนองไทร
เรื่อง จำนวนพื้นที่ที่ได้รับลดหย่อนไม่ต้องเสียภาษีบำรุงท้องที่ พ.ศ. ๒๕๕๑
อาศัยอำนาจตามความในมาตรา ๗๑ แห่งพระราชบัญญัติสภาตำบลและองค์การบริหารส่วนตำบล
พ.ศ. ๒๕๓๗ แก้ไขเพิ่มเติมถึง (ฉบับที่ ๕) พ.ศ. ๒๕๔๖ ประกอบมาตรา ๒๒
แห่งพระราชบัญญัติภาษีบำรุงท้องที่ พ.ศ. ๒๕๐๘ องค์การบริหารส่วนตำบลหนองไทร
โดยความเห็นชอบของสภาองค์การบริหารส่วนตำบลหนองไทรและนายอำเภอพุนพิน
จึงออกข้อบัญญัติองค์การบริหารสวนตำบลหนองไทรไว้ดังต่อไปนี้

ข้อ ๑
ข้อบัญญัติองค์การบริหารส่วนตำบลนี้เรียกว่า ข้อบัญญัติองค์การบริหารส่วนตำบลหนองไทร
เรื่อง จำนวนพื้นที่ที่ได้รับลดหย่อนไม่ต้องเสียภาษีบำรุงท้องที่ พ.ศ. ๒๕๕๑

ข้อ ๒[๑]
 ข้อบัญญัติองค์การบริหารส่วนตำบลนี้ให้ใช้บังคับตั้งแต่วันถัดจากวันประกาศในราชกิจจานุเบกษา

ข้อ ๓
 บรรดา
ข้อบัญญัติองค์การบริหารส่วนตำบล ระเบียบ หรือคำสั่งอื่นใด
หรือซึ่งขัดหรือแย้งกับบทแห่งข้อบัญญัติองค์การบริหารส่วนตำบลนี้ให้ใช้ข้อบัญญัติองค์การบริหารส่วนตำบลนี้แทน

ข้อ ๔
 ให้นายกองค์การบริหารส่วนตำบลหนองไทรเป็นผู้รักษาการให้เป็นไปตามข้อบัญญัติองค์การบริหารส่วนตำบลนี้และให้มีอำนาจออกระเบียบคำสั่งอื่นใดเพื่อปฏิบัติตามข้อบัญญัติองค์การบริหารส่วนตำบลนี้

ข้อ ๕
 ในข้อบัญญัติองค์การบริหารส่วนตำบลนี้
บุคคลธรรมดา หมายความว่า
บุคคลตามความหมายแห่งประมวลกฎหมายแพ่งและพาณิชย์และให้หมายความรวมถึงคณะบุคคลที่มิใช่นิติบุคคลด้วย
เจ้าของที่ดิน หมายความว่า
บุคคลหรือคณะบุคคลไม่ว่าจะเป็นบุคคลธรรมดาหรือนิติบุคคลซึ่งมีกรรมสิทธิ์ในที่ดินหรือครอบครองอยู่ในที่ดินไม่เป็นกรรมสิทธ์ของเอกชน
ที่อยู่อาศัย หมายความว่า
บ้านเรือน ตึก กระท่อม หรือสิ่งปลูกสร้างที่คล้ายคลึงใด ๆ
ที่มีประโยชน์ใช้สอยตามปกติเพื่อการอยู่อาศัย
ซึ่งมิใช่เพื่อประโยชน์ในการประกอบการค้าของเจ้าของที่ดิน
ที่เลี้ยงสัตว์ หมายความว่า
พื้นที่ซึ่งใช้ประโยชน์ในการเลี้ยงสัตว์ที่เป็นประโยชน์ในการประกอบอาชีพของเจ้าของที่ดินไม่ว่าจะเป็นสัตว์ปีก
แมลง สัตว์บก สัตว์น้ำหรือสัตว์ครึ่งบกครึ่งน้ำใด ๆ ก็ตาม
โดยการเลี้ยงสัตว์ไว้ในที่ดินดังกล่าว
อาจเป็นสถานที่ให้อาหารสัตว์หรือแหล่งอาหารสัตว์หรือแหล่งพักผ่อนของสัตว์
แหล่งควบคุมกักกันของสัตว์หรือหลายกรณีประกอบกันได้
ที่ประกอบกสิกรรม หมายความว่า
พื้นที่ซึ่งใช้ประโยชน์ในการปลูกพืชผลที่เป็นประโยชน์ในการประกอบอาชีพหรือยังชีพโดยอาจเป็นพืชล้มลุก
พืชยืนต้นหรือพืชน้ำชนิดใด ๆ ก็ตามของเจ้าของที่ดิน

ข้อ ๖
 ให้บุคคลธรรมดา
ซึ่งเป็นเจ้าของที่ดินแปลงเดียว หรือหลายแปลงที่อยู่ในตำบลหนองไทรและใช้ที่ดินนั้นเป็นที่อยู่อาศัยของตน
เป็นที่เลี้ยงสัตว์ของตน
หรือประกอบกสิกรรมของตนให้ได้รับลดหย่อนไม่ต้องเสียภาษีบำรุงท้องที่ จำนวน ๕ ไร่
การลดหย่อนไม่ต้องเสียภาษีตามวรรคหนึ่งของเจ้าของที่ดินรายหนึ่งมีสิทธิได้รับลดหย่อนตามข้อบัญญัติองค์การบริหารส่วนตำบลนี้
สำหรับที่ดินแปลงเดียว เพียงคราวเดียว

ประกาศ
ณ วันที่ ๑๖ ตุลาคม พ.ศ. ๒๕๕๑
ศักดิ์ชาย
 ไชยชำนิ
นายกองค์การบริหารส่วนตำบลหนองไทร

วัชศักดิ์/ผู้จัดทำ
๕
กุมภาพันธ์ ๒๕๕๒

[๑] ราชกิจจานุเบกษา
เล่ม ๑๒๖/ตอนพิเศษ ๑๔ ง/หน้า ๗๓/๒๘ มกราคม ๒๕๕๒